Tarybos Reglamentas (EEB) Nr. 892/88
1988 m. kovo 29 d.
iš dalies keičiantis Reglamentą (EEB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms taisykles
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 3994/87 [2], ypač į jo 5 straipsnio 4 dalį,
kadangi pagalbą gamybai pradėta teikti ne vien tik už tas alyvmedžių plantacijas, kurios egzistavo prieš tam tikras datas; kadangi dėl šios priežasties reikia panaikinti 1983 m. birželio 14 d. Tarybos reglamentą (EEB) Nr. 1590/83 dėl alyvmedžių plantacijų, kurioms galima skirti pagalbą už alyvuogių aliejaus gamybą, nustatymo [3];
kadangi reikia nustatyti kriterijus, kuriais vadovaujamasi nustatant alyvuogių augintojus, kurių vidutinė gamyba viršija tam tikrą kiekį;
kadangi gamintojų organizacijas reikia atleisti nuo tam tikrų darbų, susijusių su derliaus deklaracijų tikrinimu, nes šiuos patikrinimus dabar atlieka specializuotos agentūros; kadangi reikia peržiūrėti taisykles, reglamentuojančias šioms gamintojų organizacijoms iš gamybai skirtos pagalbos atskaičiuotų lėšų naudojimo tvarką;
kadangi Reglamentu (EEB) Nr. 1915/87 [4], inter alia, buvo pakeista už alyvuogių auginimą skiriamos pagalbos sistema ir buvo nustatytas maksimalus alyvuogių aliejaus kiekis, už kurio gamybą galima mokėti pagalbą; kadangi šiose nuostatose buvo nustatyta, kad faktinei gamybos apimčiai viršijus tą maksimalų kiekį, mokamos pagalbos vieneto suma mažinama tam tikru koeficientu; kadangi tada, jei pagamintas kiekis yra mažesnis už tą maksimalų kiekį, skirtumą reikia pridėti prie kitais prekybos metais nustatyto maksimalaus kiekio; kadangi šios pagalbos sumažinimas netaikomas smulkiesiems gamintojams; kadangi reikia priimti taisykles, pagal kurias nustatoma galutinė skiriamos pagalbos suma, laikinai mokama pagalba ir nustatoma planuojama gamybos apimtis bei faktiškai pagamintas kiekis; kadangi pagalba skiriama vadovaujantis skirtingais kriterijais priklausomai nuo to, ar alyvuogių augintojai priklauso ar nepriklauso gamintojų organizacijai ir ar jų gamybos apimtis viršija tam tikrą kiekį; kadangi reikia apibrėžti taisykles, pagal kurias tas kiekis nustatomas; kadangi reikia iš dalies pakeisti Reglamentą (EEB) Nr. 2261/84 [5] su paskutiniais pakeitimais, padarytais Reglamentu (EEB) Nr. 3763/86 [6];
kadangi už gamybą mokamos pagalbos sistemos darbo patirtis dar nepakankama, kad būtų galima pateikti pasiūlymus ją peržiūrėti, ypač dėl to, kad ši sistema dabar taikoma dviejose naujose valstybėse narėse; kadangi dėl šios priežasties reikia pratęsti terminą, iki kurio reikia pateikti ataskaitą apie gamybai teikiamos pagalbos priemonių veikimą,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2261/84 iš dalies keičiamas taip:
1. 2 straipsnio 1 dalis pakeičiama ir išdėstoma taip:
"1. Pagalba gamybai teikiama už alyvuogių aliejų, kurio apibrėžimas pateiktas Reglamento Nr. 136/66/EEB priedo 1 ir 4 punktuose."
2. 2 straipsnio 4 dalyje skaičius "100" pakeičiamas skaičiumi "200".
3. 2 straipsnio 5 ir 6 dalys pakeičiamos ir išdėstomos taip:
"5. Valstybės narės gamintojos nustato alyvuogių augintojus, kurių gamybos apimtis siekia ne mažiau kaip 200 kilogramų aliejaus pagal Reglamento Nr. 136/66/EEB 5 straipsnio 2 dalyje pateiktą apibrėžimą, remiantis vidutiniu pagaminto aliejaus kiekiu, už kurį per dvejus ankstesnius metus buvo pripažinta teisė gauti pagalbą.
Jei reikalingi duomenys neegzistuoja ar yra nepasiekiami arba jei alyvuogių augintojas padarė tokių derliaus deklaracijos pakeitimų, dėl kurių pasikeitė gamybos potencialas, teisė gauti pagalbą nustatoma gamybai naudojamų alyvmedžių skaičių padauginus iš dvejų ankstesnių prekybos metų alyvuogių derlingumo ir aliejaus gamybos apimties, apskaičiuotos 18 straipsnyje nustatyta tvarka."
4. 3 straipsnio 1 dalies antroji įtrauka pakeičiama ir išdėstoma taip:
"- nuorašą deklaracijos, kuri buvo pateikta sudarant alyvuogių auginimo registrą."
5. 6 straipsnio 1 dalies antroji įtrauka išbraukiama.
6. 8 straipsnio 2 dalies trečioji įtrauka išbraukiama.
7. 10 straipsnio pirmoji įtrauka pakeičiama ir išdėstoma taip:
"- koordinuoja jas sudarančių organizacijų veiklą ir užtikrina, kad ta veikla atitiktų šio reglamento nuostatas, visų pirma jos tiesiogiai ir pagal tam tikrą procentinę dalį, kuri bus nustatyta vėliau, tikrina, kaip buvo atlikti 8 straipsnyje nurodyti patikrinimai,"
8. 11 straipsnio 1 dalies b punkto antroji įtrauka pakeičiama ir išdėstoma taip:
"- alyvuogių aliejaus kiekį, už kurį suteikiama pagalba per kiekvieną organizaciją,"
9. 12 straipsnio 2 dalis pakeičiama ir išdėstoma taip:
"2. 1 dalyje nurodytas kiekvienam augintojui išmokamas išankstinis mokėjimas negali viršyti sumos, gautos 17a straipsnio 1 dalyje nurodyta tvarka nustatytą pagalbos vieneto sumą padauginus iš:
- sumos, gautos 18 straipsnyje nustatyta tvarka apskaičiuotą alyvuogių derlingumą ir aliejaus gamybos apimtį padauginus iš derliaus deklaracijoje nurodyto gamybai naudojamų alyvmedžių skaičiaus, arba
- paraiškoje nurodytos sumos, jei ji mažesnė už apskaičiuotąją pirmojoje įtraukoje nustatyta tvarka."
10. Skyriuje
"Baigiamosios nuostatos"
įterpiamas toks straipsnis:
"17a straipsnis
1. Vadovaujantis Reglamento Nr. 136/66/EEB 38 straipsnyje nustatyta tvarka, iki kovo 1 d. nustatoma esamų prekybos metų:
a) planuojama gamybos apimtis;
b) pagalbos, kurią galima išmokėti iš anksto, vieneto suma. Ši suma turi būti tokia, kad kiekvienų prekybos metų sąlygomis būtų išvengta nepateisintų išmokų alyvuogių augintojams rizikos.
2. Ne vėliau kaip per šešis mėnesius nuo prekybos metų pabaigos 1 dalyje nustatyta tvarka nustatomas:
a) tais metais faktiškai pagamintas kiekis, už kurį buvo pripažinta teisė gauti pagalbą;
b) tais metais pagal Reglamento Nr. 136/66/EEB 5 straipsnio 1 dalies b punkto nuostatas skiriamos pagalbos gamintojams, kurių vidutinė gamyba per vienerius prekybos metus siekia bent 200 kilogramų, vieneto suma;
c) į kitus prekybos metus perkeliamas tų metų produkcijos kiekis, jei a punkte paminėtas pagamintas kiekis yra mažesnis už nustatytą maksimalųjį kiekį.
3. Valstybės narės ne vėliau kaip sausio 31 d. praneša Komisijai planuojamas esamų prekybos metų gamybos apimtis. Komisija gali pasinaudoti kitais informacijos šaltiniais ir prireikus atlikti alyvuogių gamybos tyrimus ar apžvalgas."
11. 19 straipsnio antrojoje pastraipoje išbraukiamas a punktas.
12. 21 straipsnis pakeičiamas ir išdėstomas taip:
"21 straipsnis
Iki 1990 m. sausio 1 d. Komisija pateikia Tarybai ataskaitą apie tai, kaip veikia ši pagalbos už alyvuogių aliejaus gamybą sistema, o prireikus ir pasiūlymus peržiūrėti šią sistemą."
2 straipsnis
Reglamentas (EEB) Nr. 1590/83 panaikinamas.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. kovo 29 d.